“หุ้นเอเชีย” เปิดบวก! รับตลาดแรงงาน “สหรัฐฯ” แกร่งขึ้น บ่งชี้เศรษฐกิจฟื้น
“หุ้นเอเชีย” เปิดบวก! ขานรับตลาดแรงงาน “สหรัฐ” แกร่งขึ้น บ่งชี้เศรษฐกิจฟื้น โดยเฟดส่งสัญญาณเร่งขึ้นดบ.หวังสกัดเงินเฟ้อ
“หุ้นเอเชีย” เปิดบวก! ขานรับตลาดแรงงาน “สหรัฐ” แกร่งขึ้น บ่งชี้เศรษฐกิจฟื้น โดยเฟดส่งสัญญาณเร่งขึ้นดบ.หวังสกัดเงินเฟ้อ
22 มี.ค. 2565

ผู้สื่อข่าวรายงานว่า ตลาดหุ้นเอเชียเปิดในแดนบวกเช้านี้ ขณะที่นักลงทุนจับตาความเคลื่อนไหวในตลาด หลังจากที่นายเจอโรม พาวเวล ประธานธนาคารกลางสหรัฐ (เฟด) ส่งสัญญาณว่า เฟดอาจจะคุมเข้มนโยบายการเงินมากขึ้น ด้วยการปรับขึ้นอัตราดอกเบี้ยมากกว่า 0.25% โดยมีเป้าหมายที่จะสกัดเงินเฟ้อ
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 27,091.32 จุด เพิ่มขึ้น 263.89 จุด หรือ +0.98%, ดัชนี HSI ตลาดหุ้นฮ่องกงเปิดวันนี้ที่ 21,319.19 จุด เพิ่มขึ้น 97.85 จุด หรือ +0.46% และดัชนี SSE Composite ตลาดหุ้นจีนเปิดวันนี้ที่ 3,249.54 จุด ลดลง 4.15 จุด หรือ -0.13%
ด้านนายพาวเวลกล่าวในการประชุมสมาคมเศรษฐกิจธุรกิจแห่งชาติของสหรัฐเมื่อคืนนี้ตามเวลาไทยว่า “ตลาดแรงงานของสหรัฐมีความแข็งแกร่งมาก และอัตราเงินเฟ้อก็อยู่ในระดับสูงมากเกินไป ด้วยเหตุนี้เราจึงอาจจะใช้มาตรการที่จำเป็นเพื่อสร้างความเชื่อมั่นว่าตัวเลขเงินเฟ้อจะกลับมามีเสถียรภาพอีกครั้ง และหากเราพิจารณาแล้วเห็นว่าเป็นเรื่องเหมาะสมที่เฟดจะปรับขึ้นอัตราดอกเบี้ยมากกว่า 0.25% ในการประชุมครั้งหนึ่งหรือหลายครั้ง เราก็จะทำ”
สำหรับถ้อยแถลงของนายพาวเวลเป็นการส่งสัญญาณว่าเฟดอาจจะเร่งปรับขึ้นอัตราดอกเบี้ยเพื่อสกัดเงินเฟ้อ และยังสอดคล้องกับเจ้าหน้าที่เฟดหลายคนที่ออกมาสนับสนุนให้เฟดปรับขึ้นอัตราดอกเบี้ย 0.50% ซึ่งรวมถึงนายคริสโตเฟอร์ วอลเลอร์ หนึ่งในคณะผู้ว่าการเฟด และนายเจมส์ บูลลาร์ด ประธานเฟดสาขาเซนต์หลุยส์
อีกทั้งตลาดยังจับตาหุ้นของสายการบินไชน่า อีสเทิร์น แอร์ไลน์ส ในตลาดหุ้นฮ่องกง หลังจากที่เครื่องบินโบอิ้ง 737 ของสายการบินตกในเขตปกครองตนเองกว่างซีจ้วงของจีนเมื่อช่วงบ่ายวานนี้ โดยเครื่องบินดังกล่าวมีผู้โดยสารบนเครื่องทั้งหมด 132 คนซึ่งรวมถึงลูกเรือจำนวน 9 คน
สำหรับข้อมูลเศรษฐกิจในภูมิภาคที่มีกำหนดรายงานเช้านี้ ได้แก่ ดัชนีชี้นำเศรษฐกิจเดือนมี.ค. ของญี่ปุ่น